open-index/open-wikipedia-markdown huggingface dataset:
Pikk-kuub

**Pikk-kuub** (põhjaeesti murdes **kuub**, Saaremaal ja Pärnumaal **vammus**, Hiiumaal  **jäku**,  lõunaeesti murdes ka **särk**) oli paksust villasest  riidest

meeste ja naiste ülerõivas, mis ulatus poole sääreni.

## Kandmine
Pikk-kuub oli tuntud Baltimaades, Soomes, Rootsis jm. Eestis hakati seda kandma hiljemalt 17. sajandil, mil ta asendas hõlmadeta umbkuube.  Pikk-kuube kanti aasta ringi, kusjuures see oli kõige pidulikum kehakate. Talvel pandi pikk-kuub kasuka peale. Linast (suvist) käimisrõivast kanti kasuka all.  

## Kirjeldus
19. sajandi keskpaigani olid meeste ja naiste kuued ühesuguse lõikega, erinevus oli kaunistustes. Naiste kuubedel oli avaram rinnalõige, et jätta nähtavale ehted. Nende kuubede hõlmad kinnitati keskkohalt haakidega, mehed kandsid pikk-kuuel vööd. Enamasti kanti piha ümber hoidvaid, vööst allapoole laienevaid rõivaid, Lõuna-Eestis olid kuued nn. puusadega, s.o. siilud langesid külgedelt volti. Mandril kantavatele pikk-kubedele oli iseloomulik jagamatu seljaosa, saartel ühendati kuued pikiõmblusega kahest tükist. 

Vanemad pikk-kuued olid lambamustad või hallid, harva valged. 19. sajandil levisid maa põhjaosas potisinised, mulgi alal mustaks värvitud (*kahjatud*) kuued. Saartel, Võrumaal ja Setumaal püsisid valged või helehallid kuued. Pikk-kuubede kaunistuseks olid punased või sinised kaarused, nöörid või riide lapid, mis õmmeldi hõlmadele, varrukatele, kraele jm. Kesk-Eestis kaunistas meeste kuue ühte hõlmaäärt tina- või vasknööpide rida, vastashõlmal aga olid värvilised iluaasad.     
 
## Vaata ka
* Kaarus
* Kaapotkuub
* Malid
* Saterkuub
* Umbkuub

## Viited

## Välislingid
*Pikk-kuub, C.R. Jakobsoni Talumuuseum
Vammus

**Vammus** võib tähendada üht kahest:
* vammus oma ajaloolises tähenduses on meeste lühike kuub, mida kanti üle Euroopa 14.–17. sajandil
* Eesti etnograafia kontekstis on vammus üks pikk-kuue nimetusi, kasutusel alates 18. sajandist
Harilik kurekael

**Harilik kurekael** (*Erodium cicutarium*) on kurerehaliste sugukonda kurekaela perekonda kuuluv taimeliik.

Ühe- või kaheaastane taim enamasti 10–50 cm kõrguse varrega, mis harilikult on tõusev, aga võib olla ka lamav. Iseloomulikud on pikad lihtkarvad. Lehed sulgjagused, paaritusulgjad, 3–15 cm pikad ja 2–5 cm laiad. Õied umbes 1,5 cm läbimõõdus, kroonlehed 5–8 mm pikad, roosad või helepunased. Viljad 3–4 cm pikad. 

Üldlevilalt on harilik kurereha tsirkumpolaarne, olles levinud looduslikult kogu põhjapoolkeral. Austraalias, Aafrikas jm tulnukana.

Eestis kasvab umbrohuna põldudel, põllupeenardel ja söötidel, samuti aedades, jäätmaadel jm. Tavaline kogu Eestis. 

## Viited
Drew Shore

**Drew Shore** (sündinud 29. jaanuaril 1991 Denveris Colorado osariigis) on endine USA jäähokimängija (keskründaja).

2009. aastal valis Florida Panthers ta NHL-i ''draft''is 44. valikuna.

Aastatel 2009–2012 mängis ta kolm hooaega Denveri Ülikooli meeskonnas. Hooajal 2011-12 asus ta mängima American Hockey League'i (AHL) klubis San Antonio Rampage. NHL-is tegi ta Panthersi meeskonnas debüüdi 22. jaanuaril 2013 mängus Montreal Canadiensi vastu. Esimese värava lõi ta NHL-is sama aasta 12. veebruaril mängus Washington Capitalsi vastu. NHL-is on ta mänginud veel Calgary Flamesi (2015-16) ja Vancouver Canucksi meeskonnas (2016-17).

Hooajal 2016-17 mängis ta Šveitsi kõrgliiga klubis EHC Kloten. Hooaja 2016-17 lõpus mängis ta Canucksis ja naasis seejärel Šveitsi kõrgliigasse, liitudes ZSC Lionsiga. Hooajal 2017-18 tuli ta Lionsiga Šveitsi meistriks.

2018. aasta detsembris liitus ta KHL-i klubiga Kunluni Red Star. Järgmise hooaja eel siirdus ta Minski Dinamosse. Hooajal 2019–20 teises pooles mängis ta Nižni Novgorodi Torpedos.

2020. aasta oktoobris naasis Shore Põhja-Ameerikasse, sõlmides kaheaastase lepingu Carolina Hurricanesiga. Kuna Põhja-Ameerikas ei olnud liigad veel alanud, mängis ta 2020. aasta novembrist detsembrini lühikest aega laenul Slovakkia kõrgliiga klubis Trenčíni Dukla. 31. jaanuaril 2021 debüteeris ta Hurricanesi meeskonnas mängus Dallas Starsi vastu. Hurricanesi meeskonnas pääses ta NHL-is väljakule veel vaid kolmes mängus. 2021. aasta juunis teatas ta sportlaskarjääri lõpetamisest.

Shore kuulus USA jäähokikoondisse 2014. aasta maailmameistrivõistlustel. 2009. aastal tuli ta USA kuni 18-aastaste koondisega omavanuste maailmameistriks ja võitis 2011. aastal USA kuni 20-aastaste koondisega juunioride maailmameistrivõistlustel pronksmedali.

## Välislingid

* Drew Shore KHL.ru lehel
* Drew Shore NHL.com lehel
*Drew Shore hockeydb.com lehel
Itene keel

**Itene keel** on väljasurev keel, mida räägivad itened Boliivias El Beni departemangus Mamoré jõe ääres. Seda rääkis 2007. aastal emakeelena 75 inimest.

Itene keel kuulub tšapakura keelkonda.

## Viited
Pax Britannica

***Pax Britannica*** (ladina keeles 'Briti rahu', millele oli eeskujuks olnud *[[Pax Romana]]*) oli suhtelise rahu ajajärk suurriikide vahel aastail 1815–1914. Briti impeeriumist kujunes ülemaailmne hegemooniline võim, mis võttis omaks rolli olla *[[globaalne politseinik]]*.

## Vaata ka
* *[[Pax Americana]]*
* *[[Pax Europaea]]*
Perifeeria

**Perifeeria** on riigi või muu piirkonna pealinnast või tähtsast keskusest kaugel asuv ja selle mõjudest kõrvale jääv piirkond. Sõna "perifeeria" võib tähendada ka majanduslikult vähem arenenud maad.

## Vaata ka

*Tagamaa
Klaus Laalo

**Klaus Laalo** (sündinud 7. juulil 1955 Helsingis) on Soome keeleteadlane, filosoofiadoktor aastast 1988, Tampere Ülikooli soome keele professor.

## Viited
Jhonas Enroth

**Jhonas Erik Enroth** (sündinud 25. juunil 1988 Stockholmis) on Rootsi jäähokimängija, kes mängib väravavahina Rootsi kõrgliiga klubis Örebro.

Ta alustas klubikarjääri Rootsi klubis Huddinge IK. 2005. aastal liitus ta Södertälje SK-ga. Hooajal 2007–08 debüteeris ta Södertälje meeskonnas Rootsi kõrgliigas.

2006. aastal valiti ta NHL-i ''draft''is Buffalo Sabresi poolt 46. valikuna. Põhja-Ameerikasse suundus ta mängima 2008. aastal, kuuludes kahel esimesel hooajal põhiliselt Sabresi farmklubi Portland Piratesi ridadesse AHL-is. Debüüdi NHL-is tegi ta Sabresi meeskonnas 7. novembril 2009 mängus Boston Bruinsi vastu. Hooajal 2011–12 valiti ta uustulnukate sümboolsesse koosseisu. Sabresi meeskonnas mängis ta kokku kuuel hooajal. NHL-is on ta mänginud veel Dallas Starsi (2014–15), Los Angeles Kingsi (2015–16) ja Toronto Maple Leafsi (2016–17) meeskonnas.

2017. aasta juulis liitus ta KHL-i klubiga Minski Dinamo. 2019. aasta veebruaris liitus ta Örebroga, kuid naasis sama aasta juulis Minski Dinamosse. Hooaja 2019–20 lõpus mängis ta veel Austria kõrgliiga klubis EC KAC, pärast seda liitus uuesti Örebroga.

Rootsi jäähokikoondisega võitis Enroth 2014. aasta taliolümpiamängudel hõbemedali ja tuli 2013. aastal maailmameistriks. 2013. aasta maailmameistrivõistlustel valiti ta turniiri parimaks väravavahiks.

## Välislingid
* Jhonas Enroth KHL.ru lehel
* Jhonas Enroth NHL.com lehel
* Jhonas Enroth hockeydb.com lehel
Schilling (Kaliküla)

**Schilling** (saksa keeles *Schilling a. d. H. Kalliküll*, ′Schilling Kaliküla kojast′, vene keeles *Шиллинг*) oli Taanist pärit aadlisuguvõsa.

## Ajalugu
Suguvõsaliin saab alguse XVII sajandil elanud Taani majori Johann Friedrich Schillingiga. Tema pojapoeg Johann Schilling (1708−1764) siirdus XVIII sajandi 1. poolel Venemaale, kus astus mereväeteenistusse ja sai mereväekapteniks. 1763. aastal tõsteti ta pärusaadliku seisusse. Tema vanem poeg Johann Christopher von Schilling (1735−1770) tõusis sõjaväeteenistuses kindralporutšikuks ja oli Moskva komandant. Viimase lesk Christine Wilhelmine (sündinud von Pistohlkors) (1731−1789) omandas 1788. aastal Tartumaal Kaliküla pandimõisa, mis kirjutati Schillingite pärusvalduseks 1796. aastal ja mis jäi suguvõsa kätte 1824. aastani. Tema noorem poeg leitnant ja kammerhärra Johann Christopher von Schilling (1769−1839) võeti esmalt Liivimaa kubermangu aadlisuguvõsaraamatusse ja seejärel 12. jaanuaril (vkj) 1797 Liivimaa rüütelkonna aadlimatriklisse. Suguvõsa suri välja XIX sajandi 1. poolel.

## Suguvõsa liikmeid
*Johann Christopher von Schilling (1735−1770), kindralporutšik, Moskva komandant
*Johann von Schilling (suri 1780), tõeline riiginõunik, ihuarst
*Johann Christopher von Schilling (1769−1839), leitnant, kammerhärra, mõisaomanik

## Schillingi suguvõsa mõisavaldused
*Liivimaa eesti distrikt:
**Kaliküla (*Kalliküll*) (1788−1796 pandi-, 1796−1824 pärusvaldus)

## Viited

## Kirjandus
**Der Adel der russischen Ostseeprovinzen (Estland, Kurland, Livland, Ösel)*. 1. Teil. Die Ritterschaft. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 418-419.
**Genealogisches Handbuch der baltischen Ritterschaften*. Neue Folge. Bd VIII. Hamburg: 2018. Lk 301-306.
Jürgenson

**Jürgenson** on perekonnanimi. 

1. jaanuari 2025. aasta seisuga on perekonnanimi Jürgenson 482 mehel ja 502 naisel. Perekonnanimede levikult on Jürgenson meeste puhul 65. ja naiste puhul 72. kohal.

Perekonnanime Jürgenson kandja on keskmiselt 41 aasta vanune (mediaanvanus on 41).

Kõige levinum on perekonnanimi Jürgenson vanuserühmas 80–84, kus neid on 10 000 elaniku kohta 8,63, ja Jõgeva maakonnas, kus neid on maakonna 10 000 elaniku kohta 18,77.

## Nime kandjaid
*Aivar Jürgenson, eesti etnoloog ja folklorist (1969–)
*Aleksander Jürgenson, eesti vaimulik (1861–1929)
*Aleksander Jürgenson, eesti vaimulik (1905–1945)
*Arnold Jürgenson, eesti vaimulik (1908–1944)
*Dietrich Heinrich Jürgenson, eesti koolijuht (1804–1841)
*Eero Jürgenson, eesti sisearhitekt ja disainer (1960–) 
*Ferdinand Jürgenson, eesti vaimulik (1892–1960)
*Grete Jürgenson, eesti näitleja (1994–) 
*Heli Jürgenson, eesti koorijuht (1969–)
*Johannes Jürgenson, eesti vaimulik (1903–1933)
*Kalle Jürgenson, Eesti poliitik ja füüsik (1960–)
*Lennart-Hans Jürgenson, eesti näitleja, kirjanik ja tõlkija (1934–2019)
*Leo Jürgenson, eesti tehnikateadlane (1901–1986) 
*Marika Jürgenson, eesti ajakirjanik ja publitsist (1956–)
*Markus Jürgenson, eesti jalgpallur (1987–)
*Milvi Jürgenson, eesti näitleja (1942–)
*Rein Jürgenson, eesti informaatikateadlane
*Reinhold Jürgenson, eesti sporditegelane (1886–1965) 
*Sven Jürgenson, Eesti diplomaat (1962–)
*Toivo Jürgenson, Eesti poliitik (1957–)
*...

## Viited

## Välislingid
*
Joann Kallas

**Joann Kallas** (19. detsembril 1911 Heistesoo küla Hiiumaal – 1999) oli eesti looduseuurija, ornitoloog. 

Lõpetas Virumaa Rahvaülikooli ja töötas seejärel Kõpu raamatukogus. Aastal 1945 sai Jänedal aednik-agronoomi kutse, oli seejärel algul Käina hobulaenutuspunkti juhataja ja edasi Hiiumaa seemnekontrolli laboratooriumi juhataja alates selle asutamisest 1948. aastal kuni 1975. aastani.

Palgatöö kõrvalt oli Joann Kallas aktiivne looduskaitsetegelane. Kui 1956 alustati kaitset väärivate loodusobjektide arvelevõttu, lõi Kallas taas kaasa. Selle töö tulemusena said kaitseala staatuse nii Käina laht kui ka Väinamere laiud. 
1973. aastast oli Looduseuurijate Seltsi tegevliige. Tema põhilised uurimistööd kühmnokk-luige ja naaskelnoka kohta on tehtud Käina lahel. Omapärase vormiga sangleppade uurimiseks rajas ta spetsiaalse istanduse. 
Oma töö tulemused on ta kokku võtnud raamatus "Uurimusi Hiiumaa loodusest".

## Tunnustus
Ta valiti 1992. aastal Eesti Ornitoloogiaühingu auliikmeks. 

## Välislingid
* Joann Kallasest Eesti Ornitoloogiaühingu kodulehel
Žizdra jõgi

**Žizdra** on jõgi Venemaal Kaluga oblastis.

Jõgi saab alguse Ljudinovo linnast 15 km ida pool. Voolab alguses lõunasse, keerab siis itta ning läbib Žizdra linna. Voolab
Kesk-Vene kõrgustikul. Alamjooksul voolab kirdesse ja suubub vasakult Okasse.

Jõe ääres asuvad Žizdra ja Kozelski linn.

Jõe pikkus on 223 km. Suuremad lisajõed on Resseta, Võtebet ja Serjona.

Žizdra alamjooks jääb Ugra rahvusparki.
Arikapu keel

**Arikapu keel** on väljasurev keel, mida kõnelesid Brasiilias Rondônia osariigis arikapud. 2009. aastal oskas arikapu keelt vaid 2 inimest.

Koos jabuti keelega moodustab jabuti keelkonna, mis on arvatud makrožee-bororo hõimkonda.

Arikapu keeles on 11 konsonantfoneemi ja 14 vokaalfoneemi.

## Viited

## Välislingid
*https://glottolog.org/resource/languoid/id/arik1265
*http://endangeredlanguages.com/lang/664
*http://www.unesco.org/culture/languages-atlas/en/atlasmap/language-id-571.html
Urban Outfitters

**Urban Outfitters, Inc.** on rahvusvaheline elustiili jaekaubandus ettevõte, mille peakontor asub Ameerika Ühendriikide Pennsylvania osariigis Philadelphias. Firmal on kauplused Ameerika Ühendriikides, Rootsis, Suurbritannias, Hispaanias, Taanis, Prantsusmaal, Saksamaal, Iirimaal, Belgias, Kanadas, Itaalias, Hollandis, Iisraelis ja Pakistanis. 

Urban Outfittersi kaubamärk on suunatud noortele täiskasvanutele, mille kaubavalikus naiste ja meeste rõivad, jalatsid, ilu- ja tervisetooted, aksessuaarid ning kodutarbed, aga ka muusika, peamiselt vinüülplaadid ja kassetid.

Richard Hayne, Judy Wicks ja Scott Belair asutasid ettevõtte jaekauplusena Free People 1970. aastal Pennsylvania Ülikooli ettevõtlusklassi projektina. See nimetati ümber Urban Outfittersiks ja asutati 1976. aastal.

Urban Outfitters, Inc. (URBN) omab mitut kauplust URBNi kaubamärkide portfellis, kuhu kuuluvad ka Anthropologie, Free People, Terrain, BHLDN ja The Vetri Group.
Oleksandr Lõtvõnenko

**Oleksandr Lõtvõnenko** (ukraina keeles *Олександр Валерійович Литвиненко*; sündinud 27. aprillil 1972 Kiievis) on Ukraina teadlane ja riigiametnik.

## Töökäik
Lõtvõnenko oli aastatel 2014–2019 Ukraina Rahvusliku Julgeoleku ja Kaitse Nõukogu sekretäri asetäitja. 13. augustil 2019 asus ta juhtima Rahvuslikku Strateegiliste Uuringute Instituuti.

23. juulist 2021 kuni 26. märtsini 2024 oli ta Ukraina Välisluureteenistuse juht. 

Alates 26. märtsist 2024 kuni 18. juulini 2025 oli ta Ukraina Rahvusliku Julgeoleku ja Kaitse Nõukogu sekretär.

## Viited
Maria Jufereva-Skuratovski

**Maria Jufereva-Skuratovski** (sündinud 11. oktoobril 1979 Tallinnas) on Eesti meediaspetsialist ja poliitik, XIV ja XV Riigikogu liige.

## Haridus
Maria Jufereva on lõpetanud 1997. aastal Tallinna Tõnismäe Reaalkooli. Ta on lõpetanud 2001. aastal Tallinna Pedagoogikaülikooli bakalaureuseõppes tõlk-ajakirjaniku erialal ja 2006. aastal Tartu Ülikooli magistriõppes ajakirjanduse erialal. Hiljem õppis ta doktoriõppes Soomes Jyväskylä Ülikoolis kommunikatsiooni erialal ja kaitses seal 2021. aastal doktoritöö. 

## Töö meediaspetsialistina
Ta on töötanud Tartu Ülikooli meediakriitika õppejõuna (2005–2010) ja Tallinna Linnakantselei meediaspetsialistina (2012–2015). 

## Poliitiline tegevus
2013. aasta kohalikel valimistel valiti Maria Jufereva Tallinna Linnavolikogu liikmeks, uuesti valiti ta volikokku 2017. ja 2021. aastal. Aastatel 2015–2019 töötas ta Tallinna Lasnamäe linnaosa vanemana.

Riigikokku valiti ta 2019. aastal. XIV koosseisus kuulus ta väliskomisjoni ning eesti keele õppe arengu probleemkomisjoni. Aastatel 2019–2023 oli ta Euroopa Nõukogu Parlamentaarse Assamblee Eesti delegatsiooni juht.

2023. aasta Riigikogu valimistel osutus ta taas valituks. XV koosseisus kuulub ta põhiseaduskomisjoni. Varem on ta kuulunud ka Euroopa Liidu asjade komisjoni ja väliskomisjoni.

Tema poliitiline tegevus keskendub ettevõtluse toetamisele, bürokraatia vähendamisele ning läbipaistvale avalikule teavitusele. Ta kuulub mitmesse parlamendi sõprusrühma, sealhulgas Eesti-Aserbaidžaani, Eesti-USA ja Eesti-Ukraina rühma.

Ta kuulus aastatel 2013–2023 Keskerakonda. Alates 15. novembrist 2023 kuulub ta Reformierakonda.

Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 46 häält ning ei osutunud valituks.

## Isiklikku
Maria Jufereva-Skuratovski on abielus, tal on kaks last. Ta valdab eesti, vene ja inglise keelt.

## Viited

## Välislingid
* Maria Jufereva-Skuratovski Riigikogu kodulehel
Gostyń

**Gostyń** (saksa *Gostyn*, 1941–1945 *Gostingen*) on linn Poolas Suur-Poola vojevoodkonnas, Gostyńi maakonna ja Gostyńi valla halduskeskus. Gostyń asub Poznańist umbes 60 km lõunas.

Gostyńi on esmamainitud 1275. aastal, linnaõigused sai 1278. aastal. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai linn 1888. aastal. 1919. aastal läks Gostyń Poola koosseisu tagasi.

## Galerii

Klasztor_Gostyn.jpg
Gostyń ratusz.JPG
Deptak Gostyn.jpg
Herbaciarnia Zurawinka gostyn.jpg


## Viited
Ewa Krzyżewska

**Ewa Krzyżewska** (täisnimi **Anna Ewa Krzyżewska Kwiatkowska**; 7. veebruar 1939 Varssavi – 30. juuli 2003 Hispaania) oli poola näitleja.

Ewa Krzyżewska oli luuletaja ja raadiotöötaja Juliusz Krzyżewski (1915–1944) tütar. 1962. aastal lõpetas ta Riikliku Ludwik Solski nimelise Teatrikooli Krakówis. 

Ta töötas viis aastat näitlejana Varssavi Draamateatris. Filmides mängis alates 1958. aastast. Sai tuntuks osatäitmisega Andrzej Wajda filmis "Tuhk ja teemant". Viimase filmirolli mängis 1973. aastal, seejärel kolis välismaale. Ta suri Hispaanias liiklusõnnetuses saadud vigastuste tagajärjel.

## Viited

## Välislingid
*
Jarocin

**Jarocin** (saksa *Jarotschin*) on linn Poolas Suur-Poola vojevoodkonnas, Jarocini maakonna halduskeskus. Jarocin asub Poznańist umbes 60 km kagus ja Kaliszist ligikaudu 45 km kirdes.

Jarocin sai linnaõigused 1257. aastal. 1773. aastal hävis tulekahjus suurem osa linnast. Raudteeühenduse sai Jarocin 1875. aastal.

## Galerii

Kościół_p._w._św._Marcina_i_dom_nr_Rynek_24_w_Jarocinie..jpg
Jarocin ratusz 2.jpg
Jarocin sad.jpg
Jarocin poczta.jpg


## Viited
Umbkuub

**Umbkuub** on särgitaolise lõikega hõlmadeta üle pea käiv pealisrõivas.

## Kandmine
Keskajal oli umbkuub rõivaesemena Euroopas laialt levinud (üks umbkuue erivorme oli *[[bliaut]]*). Paiguti kanti umbkuube veel 18. sajandilgi. 

Eestlaste rõivastusse kuulus umbkuub arvatavasti juba nooremal rauaajal, ehkki varaseim leid on alles 14. sajandist. 
17. sajandil asendas umbkuube hõlmadega pikk-kuub. Kihnus ja Ruhnus kandsid mehed 20. sajandini valget või halli põlvini ulatuvat umbkuube. Vaskpandlaga nahkvööga kandmisel oli see ka pidulik rõivas.

## Vaata ka
* Kaapotkuub
* Pikk-kuub
* Saterkuub

## Viited

## Välislingid
*Umbkuub, Eesti Rahva Muuseum
Saterkuub

**Saterkuub** on kehasse töödeldud pihaosaga, põlvini ulatuv alt lõhikuga laienev meestekuub.   

## Kirjeldus
Saterkuub valmistati potisinisest, mustast või hallist villasest riidest, millel olid mahapööratud krae ja reväärid ning kaks nööbirida. See oli 19. sajandil moes Saksamaal, Skandinaavias ning ka Baltimaades. Eestis võtsid mõisaametnikud ja jõukam talurahvas saterkuue kasutusele linnarahva eeskujul.
 
## Vaata ka
* Kaapotkuub
* Pikk-kuub
* Umbkuub

## Viited

## Välislingid
*Saterkuub, Eesti Rahva Muuseum
Pikkvanker

**Pikkvanker** on pika õõtsuva istelauaga sõiduvanker.

## Kirjeldus
Pikkvankri laual istutakse kaksiratsa või külitsi. See vanker oli kuni 19. sajandi alguseni Venemaa linnades põhiline sõiduvahend. Linnade eeskujul tuli pikkvanker kasutusele ka Baltimaade mõisates ning hiljem talurahva hulgas. Sai eriti hinnatuks Eesti kaguosas, kus oli veel 20. sajandi alguses tavaline sõiduvanker.
    
## Vaata ka
* Kaarik
* Plaanvanker
* Vanker

## Viited

## Välislingid
*Pikkvanker, Eesti Maanteemuuseum
Villane robirohi

**Villane robirohi** (*Rhinanthus alectorolophus*) on soomukaliste sugukonda robirohu perekonda kuuluv taimeliik.

Üldilmelt meenutab suurt robirohtu. Teistest robirohtudest erinevalt on villase robirohu õietuped küllaltki pikkade valgete karvadega, mis on ka palja silmaga nähtavad. Nende järgi sai taim ka eestikeelse nimetuse. Sarnasel saaremaa robirohul on õietuppedel ja õiekroonil väikesed näärmekarvad, mida näeb luubiga.  

Eestist leidsid villase robirohu  Peedu Saar ja Liina Oja 2015. aasta juulis uue taimeatlase välitöödel Ida-Virumaalt Kuremäe kloostrist umbes kahe kilomeetri kaugusel.  Taimed kasvasid kuiva hõredama rohustuga seljakul kultuuristatud rohumaal. 2018. aastal kontrollides oli villane robirohi sellel kasvukohal alles. Soomes on teada tulnuktaimena, ilmselt on ka Eesti leiukoht adventiivset päritolu.

## Viited
Września

**Września** (saksa *Wreschen*) on linn Suur-Poola vojevoodkonnas, Września maakonna ja Września valla halduskeskus. Września asub Poznańi kesklinnast umbes 44 km idas.

Wrześniat on esmamainitud 1256. aastal, linnaõigused sai 1357. aastal. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). 1919. aastal läks Września Poola koosseisu tagasi.

1901–1902 toimus Wrześnias poola kooliõpilaste streik hariduse täieliku saksastamise vastu.

## Galerii

Września, Rynek, pierzeja północna.JPG
W centrum Wrześni - panoramio.jpg
Gmach Sądu we Wrześni.JPG


## Viited
Wągrowiec

**Wągrowiec** (saksa kuni 1875. aastani *Wongrowiec*, 1875–1920 *Wongrowitz*, 1941 *Eichenbrück*) on linn Poolas Suur-Poola vojevoodkonnas, Wągrowieci maakonna halduskeskus. Wągrowiec asub Poznańi kesklinnast umbes 48 km põhjakirdes.

Wągrowiec sai linnaõigused enne 1381. aastat. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai linn 1888. aastal. 1919. aastal läks Wągrowiec Poola koosseisu tagasi.

## Galerii

Zespół klasztorny cystersów kościół, obecnie parafialny pw. Wniebowzięcia NMP z 2. połowy XVIII w., 1946-62 w Wągrowcu.jpg
Wągrowiec - rynek.jpg
Wągrowiec, ulica Pocztowa - deptak.jpg
Wągrowiec - sąd rejonowy.jpg
Królewskie Ewangelickie Seminarium Nauczycielskie (obecnie zespół szkół) z lat 1906-1909.jpg


## Viited
Mati Tähemaa

**Mati Tähemaa** (20. aprill 1933 – 20. detsember 2022) on eesti raadio- ja elektroonikainsener.

Ta lõpetas 1952. aastal Tallinna Elektromehaanika Tehnikumi raadiotehnika erialal ja sellest alates töötas ta pikka aega Eesti Raadio tehnikaosakonnas. Algul oli tema töökohaks Laitse kesklainesaatja.

1962. aastal lõpetas ta kaugõppes M. A. Bontš-Brujevitši nimelise Elektrotehnika Sideinstituudi (ЛЭТИС).

Ta osales Eesti Raadio ultralühilaineala saatjatele stereofoonilise helisignaali edastamise raadioreleeliinide ja saatjate polaarmodulatsiooni süsteemi loomises.

Tema teostatud oli oluline osa Eesti Raadio kvadrofooniliste katsesaadete jaoks loodud lisaseadmetest. Stereofooniliste saadete edastamise vahendite ja kvadrofooniliste saadete edastamise katseseadmestiku loomise juures oli tema koostööpartneriks Avo-Rein Tereping.

Eesti taasiseseisvumise eel osales ta valitsuse varuside süsteemi loomises.

Hiljem oli ta tegev eraraadiojaamade saatjate ja raadioreleeliinide loomise alal.

21. sajandi alguses töötas ta Tallinna Tehnikaülikooli AM-laboris, kus töötas puidu kõrgsagedusliku kuivatuse ja kahjurite tõrje seadmete loomise alal.

Väga edukalt on ta tegelenud raadioamatörismiga. 

Ta on olnud üks olulisi Eesti Ringhäälingumuuseumi ekspositsiooni loojaid (Türi raadiosaatejaama masti mudel, Nipkowi kettaga televiisori saatja ja vastuvõtja, NSV Liidu esimene laiatarbeteleviisor KBH-49 jm).

## Tunnustus
*1967 – Eesti NSV teeneline ratsionaliseerija
*2014 – Valgetähe V klassi teenetemärk

## Viited
Konstantin Barulin

**Konstantin Aleksandrovitš Barulin** (vene keeles Константи́н Алекса́ндрович Бару́лин; sündinud 4. septembril 1984 Karagandõs) on Venemaa jäähokimängija, kes mängib väravavahina KHL-i klubis Nižnekamski Neftehimik.

Ta alustas klubikarjääri Tjumeni Gazovikis. Venemaa kõrgliigas debüteeris ta hooajal 2003–04 Peterburi SKA ridades.

2003. aastal valiti ta NHL-i ''draft''is St. Louis Bluesi poolt 84. valikuna, kuid Põhja-Ameerikas ei ole ta kunagi mänginud.

KHL-is on ta mänginud Moskva CSKA (2008–2010), Moskva oblasti Atlanti (2010–2012), Kaasani AK Barsi (2012–2014), Omski Avangardi (2014–15), Sotši (2015–2019) ja alates 2019. aastast Nižnekamski Neftehimiki meeskonnas.

Hooajal 2010–11 jõudis ta Atlantiga Gagarini karika finaali, kus kaotati Ufa Salavat Julajeviga mängudega 1:4. Barulin valiti selle hooaja väljalangemismängude väärtuslikumaks mängijaks.

Kuuel korral on ta osalenud KHL-i tähtede mängul.

Venemaa jäähokikoondise koosseisus tuli ta 2012. aastal maailmameistriks. Lisaks on ta maailmameistrivõistlustelt võitnud veel kaks medalit.

## Välislingid
* Konstantin Barulin KHL.ru lehel
* Konstantin Barulin hockeydb.com lehel
Rawicz

**Rawicz** (saksa *Rawitsch*) on linn Poolas Suur-Poola vojevoodkonnas, Rawiczi maakonna ja Rawiczi valla halduskeskus. Rawicz asub Wrocławi kesklinnast umbes 57 km põhjas.

Rawicz asutati 1638. aastal Sierakowo küla kohale ja sai samal aastal linnaõigused. Linn asustati protestantlike käsitöölistega Sileesiast ja Böömimaalt. Kuni 19. sajandini oli Rawicz suur keskus riidetootmise keskus. Teise Poola jagamise tulemusel läks Rawicz 1793. aastal Preisi kuningriigi võimu alla. Lühiajaliselt oli Rogoźno aastatel 1807–1815 Varssavi hertsogiriigi koosseisus. 1819. aastal rajasid Preisi võimud kloostrihoonetesse vangla. Raudteeühenduse sai Rawicz 1856. aastal. 19. sajandi teisel poolel arenes linnas jõudsalt tööstus. 1920. aastal läks linn Poola koosseisu tagasi. 1973. aastal liideti Sarnowa linn Rawicziga.

## Galerii

Rawicz,kościół pw. św. Andrzeja Boboli - wieża.jpg
Rawicz - panoramio.jpg
Rawicz SP 1 - szkoła pod zegarem.jpg


## Viited
Johanson

**Johanson** on perekonnanimi. 

2019. aasta 1. jaanuari seisuga oli Eestis perekonnanimi Johanson 961 inimesel: 439 mehel ja 522 naisel. Perekonnanimede levikult on Johanson meeste puhul 84. kohal ja naiste puhul 68. kohal. Perekonnanime Johanson kandja oli keskmiselt 42 aasta vanune (mediaanvanus oli 41). Perekonnanimi Johanson on levinuim Viljandi maakonnas, kus neid on maakonna 10 000 elaniku kohta 15,7.

## Nime kandjaid
*Ants Johanson, eesti muusik (1962–)
*August Johanson (1891–1960)
*Herbert Johanson, eesti arhitekt (1884–1964)
*Jaak Johanson, eesti muusik (1959–2021)
*Jaanus Johanson, eesti päritolu Läti näitleja (1956–)
*Julius Johanson, Eesti autosportlane (1880–1942)
*Kärt Johanson, eesti laulja (1972–)
*Leon Johanson, eesti arhitekt (1897–1984)
*Leopold Johanson, Eesti poliitik (1888–1941)
*Nikolai Johanson, Eesti NSV ühiskonnategelane ja riigiametnik (1927–)
*Peeter Johanson (1904–1984), Eesti sõjaväelane (major)
*Pille Johanson, eesti kunstnik ja tõlkija (1962–)
*Walter Johanson, eesti vaimulik (1951–)
*Natalie Johanson-Pärna, eesti naisõiguslane, käsitööõpetaja ja haridustegelane (1843–1915)

## Viited

## Välislingid
*
Brandon Kozun

**Brandon Scott Kozun** (sündinud 8. märtsil 1990 Los Angeleses Californias) on Ameerika Ühendriikides sündinud Kanada jäähokimängija, kes mängib Šveitsi kõrgliiga klubis Ambrì-Piotta ründajana paremäärel.

Ta alustas klubikarjääri Alberta Junior Hockey League'i klubis Calgary Royals. Sealt suundus ta Western Hockey League'i (WHL) klubisse Calgary Hitmen. Hooajal 2009–10 oli ta WHL-i resultatiivseim mängija, pälvides sellega Bob Clarke Trophy. Samal hooajal tuli ta Hitmeniga WHL-i meistriks.

2009. aastal valis Los Angeles Kings ta NHL-i ''draft''is 179. valikuna. Hooajal 2010–11 liitus ta Kingsi noorteklubiga Manchester Monarchs, kuid Kingsi meeskonnas tal NHL-is debüüti teha ei õnnestunud.

2014. aasta jaanuaris liitus ta Toronto Maple Leafsiga, mängides esmalt Leafsi noorteklubis Toronto Marlies. NHL-is tegi ta Leafsi meeskonnas debüüdi 8. oktoobril 2014 mängus Montreal Canadiensi vastu. 2014–15 on jäänud tema ainsaks hooajaks NHL-is.

2015. aastal siirdus Kozun KHL-i, liitudes üheks hooajaks Jokeritega. Pärast seda mängis ta mängis ta kolm hooaega Jaroslavli Lokomotivis. 2019. aasta mais sõlmis ta üheaastase lepingu Magnitogorski Metallurg. 2020. aasta augustis liitus ta Minski Dinamoga. Aastatel 2016, 2017 ja 2018 osales ta KHL-i tähtede mängul.

Pärast kuute hooaega KHL-is siirdus Kozun 2021. aasta juulis Šveitsi, sõlmides üheaastase lepingu Ambrì-Piottaga.

2018. aasta taliolümpiamängudel võitis ta Kanada jäähokikoondise koosseisus pronksmedali.

## Välislingid
* Brandon Kozun KHL.ru lehel
* Brandon Kozun NHl.com lehel
* Brandon Kozun hockeydb.com lehel
Guess

**Guess**, stiliseeritud kui **GUESS** või **Guess?**, on Ameerika rõivabränd ja jaemüüja. Guessi asutasid 1981. aastal Georges Marciano, Maurice Marciano, Paul Marciano ja Armand Marciano.

Lisaks meeste ja naiste rõivastele turustab Guess ka muid moeaksessuaare: kelli, ehteid, parfüüme ja jalanõusid.

Guessi peakorter asub Ameerika Ühendriikide California osariigis Los Angeleses.
Wells Fargo

**Wells Fargo & Company** on Ameerika rahvusvaheline finantsteenuste ettevõte, mille peakontor asub Californias San Franciscos ja mille kontorid asuvad kogu Ameerika Ühendriikides. See on turukapitalisatsiooni ja koguvarade järgi suuruselt neljas pank Ameerika Ühendriikides. Pank asutati New Yorgis 1852. aasta märtsis. Panga rajajad olid Henry Wells ja William Fargo.
Fjällräven

**Fjällräven** (rootsi keeles "polaarrebane") on Rootsi ettevõte, mis on spetsialiseerunud välivarustusele – enamasti rõivastele ja seljakottidele. Firma asutas 1960. aastal Åke Nordin (1936–2013). Ettevõte läks börsile 1983. aastal noteerimata aktsiatega Stockholmis.

Alates 2014. aastast on Fjällräven Fenix Outdoor International AG tütarettevõte, mis on noteeritud Nasdaq OMX-ile Stockholmis. Gruppi kuuluvad ka kaubamärgid Tierra, Primus, Hanwag, Brunton ja Royal Robbins. Fenixi tegevjuht on alates 2007. aasta märtsist Åke Nordini vanim poeg Martin Nordin, alates 2018. aastast on ta ka juhatuse esimees.
Ralph Lauren Corporation

**Ralph Lauren Corporation** on Ameerika Ühendriikide korporatsioon, mis tegeleb luksuslike moetoodetega. Firmat tuntakse rõivaste ning toodete turustamises neljas kategoorias: rõivad, kodu, aksessuaarid ja lõhnaained. Ettevõtte kaubamärkide hulka kuuluvad Polo Ralph Lauren, Ralph Lauren Collection, Lauren Ralph Lauren, Double RL, Ralph Lauren Lasterõivad, Denim & Supply Ralph Lauren, Chaps ja Club Monaco. Ralph Lauren Corporation on Ameerika börsil noteeritud valdusettevõte, mille peakontor asub New Yorgis ja mille asutas 1967. aastal Ameerika moelooja Ralph Lauren.
Katrin Aller

**Katrin Aller** (sündinud 28. aprillil 1975 ) on eesti muusikapedagoog ja helilooja.

Aller on lõpetanud 1994. aastal Pärnu Sütevaka Humanitaargümnaasiumi klaveri ja muusikateooria erialal, 1998. aastal Eesti Muusika- ja Teatriakadeemia muusikateaduse erialal ja 2001. aastal kompositsiooni erialal (juhendaja Jaan Rääts). 2003. aastal kaitses ta EMTA-s kompositsiooni erialal magistritöö (juhendaja Jaan Rääts). 

Katrin Aller töötab Heino Elleri nimelises Tartu Muusikakoolis muusikateoreetiliste ainete  (solfedžo, muusikalise vormi analüüs, muusikalugu, kompositsioon) õpetajana ning Tartu Pauluse kirikus organistina. 

## Tunnustus
* 2014 – Tartu aasta õpetaja
*2019 – kandlepalade konkursi I preemia ja kaks diplomit

## Viited
Chodzież

**Chodzież** (saksa kuni 1878. aastani *Chodziesen* ja *Kodschesen*, 1878–1919 *Colmar*, 1939–1945 *Kolmar in Posen*) on linn Poolas Suur-Poola vojevoodkonnas, Chodzieżi maakonna halduskeskus. Chodzież asub Poznańist umbes 65 km põhjas.

Chodzież sai linnaõigused 1434. aastal. Esimese Poola jagamise tulemusel läks linn 1772. aastal Preisi kuningriigi võimu alla. 1919. aastal läks Chodzież Poola koosseisu tagasi.

## Galerii

Kościół Św. Floriana w Chodzieży - panoramio.jpg
Chodziez4.jpg
Chodzież 869-40.jpg
Chodzież 868-69.jpg


## Viited
Rhodolfo

**Luiz Rhodolfo Dini Gaioto** (sündinud 11. augustil 1986 Bandeiranteses) on Brasiilia jalgpallur, kes mängib keskkaitsjana Brasiilia kõrgliiga klubis Coritiba.

Ta alustas klubikarjääri Atlético Paranaenses, millega liitus 2002. aastal. Klubi põhimeeskonnas debüteeris ta Brasiilia kõrgliigas 2006. aastal.

2011. aastal liitus ta São Pauloga. 2012. aastal võitis ta klubiga Lõuna-Ameerika klubide karikasarja Copa Sudamericana. 2013. aastal suundus ta laenule Grêmiosse, kellega sõlmis järgmisel aastal püsiva lepingu.

2015. aastal liitus ta Türgi kõrgliiga klubiga Beşiktaş. Hooaegadel 2015–16 ja 2016–17 tuli ta klubiga Türgi meistriks.

2017. aasta juunis naasis ta Brasiilia kõrgliigasse, sõlmides lepingu Flamengoga. Ta tuli 2019. aastal Flamengoga Brasiilia meistriks ja võitis lisaks Lõuna-Ameerika klubide meistrivõistlused.

2020. aastal siirdus ta Coritibasse.

## Saavutused
;Atlético Paranaense
*Campeonato Paranaense: 2009
;São Paulo
*Copa Sudamericana: 2012
;Beşiktaş
*Süper Lig: 2015–16, 2016–17
;Flamengo
*Campeonato Brasileiro Série A: 2019
*Copa Libertadores: 2019
*Campeonato Carioca: 2019
Buduhhi keel

**Buduhhi keel** (buduhhi keeles *будад мез*) on nahhi-Dagestani keelkonda kuuluv Kaukaasia keel, mida kõnelevad buduhhid Aserbaidžaanis Buduhhi külas ja paaris naaberkülas.

Buduhhi keel on äärmiselt ohustatud. Seda räägib umbes 1000 buduhhist umbes 200. Enamik buduhhe on läinud üle aserbaidžaani keelele. 

## Viited

## Välislingid
*https://glottolog.org/resource/languoid/id/budu1248
*http://endangeredlanguages.com/lang/1229
Leandro Castán

**Leandro Castán da Silva** (sündinud 5. novembril 1986 Jaús) on Brasiilia jalgpallur, kes mängib keskkaitsjana Brasiilia kõrgliiga klubis Vasco da Gama.

Ta alustas klubikarjääri Atlético Mineiros, millega liitus 2003. aastal. Aastatel 2007–2008 mängis ta Rootsi klubis Helsingborgs. Seejärel naasis ta Brasiiliasse. Aastatel 2008–2009 mängis ta Barueris ja 2010–2012 Corinthianses. 2011. aastal tuli ta Corinthiansega Brasiilia meistriks ja võitis 2012. aastal Lõuna-Ameerika klubide meistrivõistlused Copa Libertadorese.

2012. aastal liitus ta Itaalia kõrgliiga klubiga AS Roma. Hooajal 2016–2017 mängis ta laenul Torinos ja hooaja 2017–2018 teises pooles Cagliaris.

2018. aastal suundus ta tagasi Brasiilia kõrgliigasse, liitudes Vasco da Gamaga.

Debüüdi Brasiilia jalgpallikoondises tegi Castán 16. oktoobril 2012 sõprusmängus Jaapani vastu.

## Saavutused
;Corinthians
*Campeonato Brasileiro Série A: 2011
*Copa Libertadores: 2012
Panoraam

**Panoraam** on maastiku või linna avar vaatepilt kõrgemalt kohalt või kaugemalt eemalt. Sõna võib tähendada ka avarat vaatepilti kujutavat videot, fotot, kaarti kui ka ringjalt kulgevat maali ümara hoone siseseinal.

## Vaata ka
*Siluett
Vladimir Svet

**Vladimir Svet** (sündinud 11. märtsil 1992 Tallinnas) on Eesti poliitik, aastatel 2024–2025 taristuminister, aastatel 2021–2024 Tallinna abilinnapea. 

## Elulugu
Ta lõpetas aastal 2011 Tallinna Humanitaargümnaasiumi ning aastal 2015 Tartu Ülikooli bakalaureuseõppes, aastal 2017 magistriõppes. Diplomitöö kirjutas ta teemal "Riigikogu enesekorraldusõigus ajaloolises ja võrdlevas perspektiivis".

2011. aasta algusest kuni 2016. aastani ning taas 2018–2024 kuulus ta Eesti Keskerakonda.

2016–2017 oli ta õiguskantsleri nõunik.

Alates 24. novembrist 2017 kuni 22. märtsini 2020 oli Svet Kesklinna linnaosa vanem. Ta loobus Riigikogu liikme kohast 2019. aasta kevadel, et linnaosavanemana jätkata. 

Pärast Andres Vääni tagasiastumist esitati Svet uueks Lasnamäe linnaosa vanema kandidaadiks. Lasnamäe linnaosa vanem oli ta 23. märtsist 2020 kuni 25. novembrini 2021.

Pärast 2021. aasta sügisel toimunud omavalitsuse valimisi sai temast 25. novembril 2021 Tallinna abilinnapea. Sel kohal jätkas ta kuni 14. aprillini 2024.

Ta kandideeris 2023. aasta valimistel Riigikokku ja kogus valimisringkonnas nr 2 (Tallinna Kesklinna, Lasnamäe ja Pirita linnaosad) 1868 häält ning osutus valituks, kuid loobus mandaadist, et jätkata abilinnapeana.

21. juulil 2024 lahkus Svet Keskerakonnast ja liitus Sotsiaaldemokraatliku Erakonnaga, sest talle pakuti Kristen Michali valitsuses taristuministri ametikohta. Minister oli ta 23. juulist 2024 kuni 11. märtsini 2025.

Ta kandideeris 2025. aasta kohaliku omavalitsuse volikogude valimistel Lasnamäe linnaosas, sai 924 häält ning ei osutunud valituks.

## Viited

## Välislingid
Vestlusjuht

**Vestlusjuht**, ka **moderaator**, (inglise keeles *discussion moderator*) on vestlusringi, arutelu või muude selliste suuliste/sõnaliste etteastete kulgu juhtiv isik koosolekul, konverentsil, infopäeval vms üritusel.

## Sünonüümid
Vestlusjuhi sünonüümiks sobivad ka "arutelujuht", "jutujuht" või "väitlusjuht", kui tegu on pigem väitlusega. 2014. aasta sõnavõistlusel pakuti sõna "kõnejuht". Koosolekut juhatab "koosoleku juhataja'" 

## Homonüümid
Tehnikavaldkonnas tähendab "moderaator" aeglustit, muusikas pilli heli reguleerijat. Moderaator (pigem "veebihaldaja" või "veebihaldur") võib olla ka eriõigustega isik, kes haldab internetifoorumit.

## Vaata ka
* Vestlusring

## Viited
Köögihunt

**Köögihunt** ehk **toidujäätmepurusti** on tavaliselt elektriseade, mis paigaldatakse köögi kraanikausi alla ja ühendatakse kraanikausi äravoolutoru vahele.

## Kasutus maailmas

Ameerika Ühendriikides oli 2009. aastal toidujäätmepurusti ligi pooltel leibkondadel. Võrreldes sellega olid need Suurbritannias ja Kanadas vähem levinud (vastavalt 6 ja 3 protsendil leibkondadest).
Mõned Suurbritannia kohalikud omavalitsused toetavad toidujäätmepurustite paigaldamist, sest see võimaldab vähendada segaolmejäätmete hulgas prügilasse minevate biojäätmete hulka.

## Vaata ka
* Kompostimine
* Prügilagaas
*Jäätmete sortimine

## Viited
Szczuczyn

**Szczuczyn** on linn Poolas Podlaasia vojevoodkonnas Grajewo maakonnas, Szczuczyni valla halduskeskus. Szczuczyn asub Grajewost umbes 15 km edelas.

Küla oli olemas alates 15. sajandist. Barokkstiilis linna ehitamist alustati 1689. aastal, linnaõigused sai Szczuczyn 1692. aastal. Kolmanda Poola jagamise tulemusel läks Szczuczyn 1795. aastal Preisi kuningriigi võimu alla. 1807–1815 oli linn Varssavi hertsogiriigi koosseisus. Neljanda Poola jagamise tagajärjel läks Szczuczyn 1815. aastal Venemaaga reaalunioonis olnud Poola Kuningriigi (nn. Kongressi-Poola) koosseisu.

## Galerii

Piarists cloister in Szczuczyn, Poland.PNG
Park_w_Szczuczynie.jpg
10. Szczuczyn - widok z wieży strażackiej.jpg
Zespół_kościelno-klasztorny.jpg


## Viited
Ramiro Benetti

**Ramiro Moschen Benetti** (tuntud lihtsalt kui **Ramiro**; sündinud 22. mail 1993 Gramados) on Brasiilia jalgpallur, kes mängib Brasiilia kõrgliigaklubis Cruzeiro. Tema põhiline mängupositsioon on kaitsev poolkaitsja, kuid ta võib mängida ka paremkaitsja kohal.

Ta alustas klubikarjääri Juventudes, millega liitus 2003. aastal. Klubi põhimeeskonnas debüteeris ta 2011. aastal.

2013. aastal liitus ta Brasiilia kõrgliiga klubiga Grêmio. Ta mängis seal kokku kuus hooaega, võites sel ajal Brasiilia karika (2016), Lõuna-Ameerika klubide meistrivõistlused (2017), Lõuna-Ameerika superkarika (2018) ja Rio Grande do Suli osariigi meistrivõistlused (2018).

2019. aastal liitus ta Brasiilia kõrgliigaklubiga Corinthians. Hooajal 2021/22 oli ta Corinthiansest laenul Araabia Ühendemiraatide klubis Al Wasl.

2022. aasta detsembris sõlmis ta kuni 2024. aasta lõpuni kehtiva lepingu Cruzeiroga.

## Saavutused
;Juventude
*Copa FGF: 2011, 2012
;Grêmio
*Copa do Brasil: 2016
*Copa Libertadores: 2017
*Recopa Sudamericana: 2018
*Campeonato Gaúcho: 2018
;Corinthians
*Campeonato Paulista: 2019

## Viited
Luboń

**Luboń** (saksa *Luban*) on linn Poolas Suur-Poola vojevoodkonnas Poznańi maakonnas. Linn asub Warta jõe vasakul kaldal, Poznańi kesklinnast umbes 7 km edelas.

Luboń sai linnaõigused 1954. aastal, mil ühendati Lubońi, Laseki ja Żabikowo asulad.

## Galerii


Luboń gimnazjum nr 1.JPG
PL_Lubon_Zabikowo_Nigdy_wojny_07.JPG


## Viited
Pook

**Pook** (lõunaeesti murdes **veerik**) on paari sentimeetri laiune värvilise mustriga äärispael.

Pooke kooti põhiliselt kõladega ning nendega kaunistati ühevärviliste ja põiktriibuliste seelikute allääri, samuti sõbade servi. Vanemad teadaolevad poogad sõbaservades pärinevad 12. sajandist.

## Vaata ka
* Ai
* Kõlavöö

## Viited

## Välislingid
*Pook, Eesti Rahva Muuseum
Veerik

**Veerik** on mitmetähenduslik sõna.
*Veerik (riideosa) oli seelikute allääre pael.
*Veerik (ühik) oli endisaegne mahuühik (u 26,2&nbsp;liitrit).
Poolivokk

**Poolivokk** oli lõnga poolile kerimise riist kangakudumisel.

## Kirjeldus
Poolivoki põhiosaks oli käega ringiaetav suur ratas, mis nööri abil vedas poolipõhja kiiresti keerlema. Eestis kasutati seda siiski suhteliselt vähe. Tihti keriti lõnga tavalise vokiga, millelt lüht ja värten olid maha võetud. 

On arvatud, et ketrusvokk arenes välja poolivokist.
        
## Viited

## Välislingid
*Poolivokk, Eesti Rahva Muuseum
Maailma politseinik

**Maailma politseinik** (inglise keeles *global policeman*) on mitteametlik termin suurriigile, kes otsib ülemaailmset hegemooniat või väidab end olevat globaalne võim. Terminit on kasutatud esiteks Suurbritannia kohta (vaata *[[Pax Britannica]]*) ja alates 1945. aastast ka Ameerika Ühendriikide kohta (*[[Pax Americana]]*).

Venemaa Föderatsiooni perspektiivist kasutatakse tsaariaegset terminit "Euroopa sandarm" (vene keeles *Жандарм Европы*).

## Vaata ka
*NATO
*ÜRO
*G7
Poort

**Poort** on mitmetähenduslik sõna:
***[[poort (riietus)|poort]]**, rõiva äärispael
***[[poort (peaehe)|poort]]**, endisaegne pruudi peaehe Saaremaal
***[[poort (sport)|poort]]**, hokiväljakut ümbritsev madal sein

## Vaata ka
*Poord
*Port
Banana Republic

**Banana Republic** on Ameerika rõiva- ja aksessuaaride jaemüüja, mis kuulub Ameerika rahvusvahelisele korporatsioonile Gap Inc.

Selle asutasid 1978. aastal Mel ja Patricia Ziegler, kes nimetasid algselt ettevõtet "Banana Republic Travel & Safari Clothing Company". Ettevõtte algne idee oli müüa safari teemaga sobivaid esemeid.1983. aastal ostis Gap ettevõtte, muutis selle nimeks "Banana Republic" ja muutis kauplusi ümber, et saavutada kallimat mainet
2019. aasta Atlandi orkaanihooaeg

**2019. aasta Atlandi orkaanihooaeg** on jätkuv sündmus troopiliste tsüklonite iga-aastasel moodustumisel põhjapoolkeral. Hooaeg algas ametlikult 1. juunil 2019 ja lõppes 30. novembril 2019. Need kuupäevad kirjeldavad ajalooliselt seda perioodi igal aastal, mil Atlandi ookeanil moodustub enamik troopilisi tsükloneid ja võetakse vastu konventsiooni alusel. Hooaja esimene orkaan Barry tekkis juulis Mehhiko lahe põhjaosas ja tabas Louisianat Ameerika Ühendriikides. Augusti lõpus kujunes välja tormide seeria, mille hulka kuulus ka orkaan Dorian, hooaja teine orkaan ja esimene suurem orkaan.
Anti Social Social Club

**Anti Social Social Club** (mõnikord stiliseeritud kui **ASSC** ja **AntiSocialSocialClub**) on tänavarõivaste bränd, mille asutas varem Stüssy heaks töötanud Neek Lurk.

Bränd on teinud koostööd A Bathing Ape, Dover Street Market, Playboy ja Hello Kittyga.
Herschel Supply Co.

**Herschel Supply Co.** on Kanada hipster-retroseljakottide ja aksessuaaride tootja.

Ettevõtte asutasid Lyndon ja Jamie Cormack 2009. aastal ja selle peakorter asub Briti Columbia provintsis Vancouveris. Firma laienes kiiresti ja sellel oli 2016. aastal 10 000 müügikohta. Slate kirjeldas kaubamärki kui "ülemaailmset nähtust, millele on pilgu heidetud kõikjal, kus hipsterid julgevad astuda".

Selle toodete hulka kuuluvad seljakotid, duffelkotid, muu pagas, mütsid ja muud aksessuaarid.
Converse

**Converse** on Ameerika ettevõte, mis toodab peamiselt uisukingi ning elustiilibrändiga jalatseid ja rõivaid. Firma asutati 1908. aastal ja on alates 2003. aastast Nike’i tütarettevõtte.

Converse toodab oma tooteid kaubamärkide Cons, Chuck Taylor All-Star, John Varvatos ja Jack Purcell all. Lisaks rõivastele ja jalatsitele müüb ettevõte muid esemeid jaemüüjate kaudu enam kui 160 riigis ja umbes 75 ettevõtte omanduses oleva jaekaupluse kaudu Ameerika Ühendriikides ning andis 2015. aastal USA-s tööd 6558 inimesele

Converse world https://www.converse.com
Converse latam https://www.conversecolombia.org
Linna soojussaar

**Linna soojussaar** on ümbritsevast maapiirkonnast märkimisväärselt soojem linnastunud ala.

Temperatuurierinevus on enamasti suurem öösiti ja kõige märgatavam nõrkade tuultega. Nähtuse põhjustajaks on esmajoones maapinna katmine kunstlike materjalidega (taimkatte asendamine asfaldi ning betooniga, pigitatud katused) ning heitsoojus.

Soojussaarel on roll selles, et linnast allatuult asuvates piirkondades sajab vähem vihma. Soojussaared halvendavad õhu ja vee kvaliteeti.

Soojussaared soodustavad globaalset soojenemist kliimaseadmete töös hoidmiseks põletatud täiendavate fossiilkütuste läbi. Soojussaared võimendavad linnades ja ka väiksemates asulates kuumalainete mõju.
Arpo Vatsel

**Arpo Vatsel** (alias Arpeau; sündinud 2. juunil 1974) on eesti muusik, mänginud ansamblites Dreamphish ja Jan Helsing.
Leonhard Puksa

**Leonhard Puksa** (10. juuli 1939 – 5. veebruar 2021) oli eesti põllumajandustegelane ning Eesti NSV komsomoli-, partei- ja riigitegelane.

1969. aastal lõpetas ta Eesti Põllumajanduse Akadeemia agronoomina. 

Aastatel 1972–1973 töötas ta Eesti NSV Rahvakontrolli Komitee organiseerimistöö osakonna inspektorina. 

## Tegevus Eesti NSV valitsusasutustes, ELKNÜ-s ja NLKP-s
*1958 NLKP liige
*1959 ELKNÜ Võru Rajoonikomitee instruktor
*1961 ELKNÜ Võru Rajoonikomitee teine sekretär
*1962 ELKNÜ Keskkomitee komsomoliorganisaator Viljandi Territoriaalses Kolhoosi- ja Sovhoositootmise Valitsuses 
*1963 ELKNÜ Viljandi Põllumajandusliku Tootmise Valitsuse Komitee esimene sekretär 
*1964 EKP Viljandi Rajoonikomitee organiseerimisosakonna juhataja 
*1966–1972 ELKNÜ Keskkomitee komsomoliorganisatsioonide osakonna juhataja 
*1973 EKP Tartu Rajoonikomitee teine sekretär 
*1975 –... EKP Tartu Rajoonikomitee esimene sekretär 
*1976–1988 EKP Keskkomitee liige
*on lõpetanud NLKP Keskkomitee juures asuva Kõrgema Parteikooli
*1975–1980 Eesti NSV Ülemnõukogu IX koosseisu saadik
*1980–1985 Eesti NSV Ülemnõukogu X koosseisu saadik
*1985–1990 Eesti NSV Ülemnõukogu XI koosseisu saadik

## Tegevus Eesti Vabariigis
Pärast Eesti iseseisvuse taastamist on ta olnud Tartu Viljasalve juhataja ja Eesti Rukki Seltsi juhatuse esimees.

## Tunnustus
*1986 Kalevi auliige

## Viited

## Välislingid
* Eesti NSV Ülemnõukogu XI koosseis. Biograafiline lühiteatmik. Tallinn: Eesti Raamat 1985. Lk 194, kaader nr 196
* Haud Raasiku vanal kalmistul
Priipass

**Priipass** oli lisarakend vankri või ree ees aiste vahel lookrakendis oleva hobuse kõrval. 

Lisahobune rakendati ette kolgi ja trengide abil. Venemaal kasutusel olnud priipass oli Eestis siiski vähem levinud. Kui rakendati teiselegi küljele lisahobune, oli Venes tegemist piduliku rakendi – troikaga.

## Viited
Trump World Tower

**Trump World Tower** on Donald Trumpi ettevõtte The Trump Organization arendatud 262 meetri kõrgune pilvelõhkuja, mis asub Midtown Manhattanil, ÜRO peakvartali ja East Riveri lähedal. 

72 korrusega kõrghoone, mis paikneb First Avenue ääres East 47th Street ja East 48th Street tänava vahel, valmis aastatel 1999–2001.

Arhitekt Costas Kondylise projekteeritud postmoderne hoone oli kuni 2003. aastani kõrgeim ainult elamispindadega ehitis maailmas.

## Vaata ka
*Trump Tower
Poort (riietus)

**Poort** (Hiiumaal *toot*) on seeliku alläärde kaunistuseks või pikenduseks õmmeldud riideriba.

Poort oli 10–15&nbsp;cm laiune villase või siidriide riba, tavaliselt punane, harvem roheline. Hiiumaa *toot* oli mustast või sinisest kalevist. Poortile õmmeldi mõnikord peale veel kardpael.

## Vaata ka
* Pook
* Ai (riideosa)

## Viited

## Välislingid
*Toot, Eesti Rahva Muuseum
Toot

**Toot**, murretes ka *alane* ja *vastane*, on 10–15 cm laiune tugeva linase kanga riba, mis õmmeldi seeliku siseküljele allserva.

Toodi ülesandeks oli kaitsta seeliku allserva määrdumise ja kulumise eest, villase seeliku puhul ka jalgu villase rõiva kareduse eest, samuti andis tugevast linasest kangast toot seeliku allservale jäikust ja seelik paistis kaharam.

Villase rahvarõivaseeliku hooldamisel harutatakse toot seeliku küljest lahti, pestakse eraldi ja õmmeldakse pestud toot taas seeliku külge.

Toot on tavaline eesti rahvarõivaseelikutel ja sõna kasutatakse eesti keeles eelkõige rahvarõiva kontekstis, kuid linase toodi kasutus rõiva allservas on varasematel sajanditel olnud üldine praktika, näiteks oli toot ka 18. sajandi seelikutel.

## Etümoloogia
Sõna arvatakse olevat laenatud alamsaksa keelest; alamsaksa *stōt* tähendabki tooti, kuid puudub info, kas sõna tuli eesti keelde juba keskalamsaksa keelest.

## Vaata ka
* Poort
* Ai
* Pook
* Kant

## Viited
Jaan Luks

**Jaan Luks** (kuni 23. veebruarini 1935 **Joann Luks**; 23. juuli 1900 Aidu vald, Paistu kihelkond, Liivimaa – 14. august 1973 Saku) oli Eesti kaitseväe (kapten, 1933) ja Nõukogude sõjaväelane (polkovnik) teises maailmasõjas, 8. Eesti Laskurkorpuse tagalaülem ja hiljem Kostivere sovhoosi direktor.

Jaan Luks osales Eesti Vabadussõjas vabatahtlikuna Viljandi kooliõpilaste pataljonis. 1922. aastast nooremleitnant, läbis Sõjaväe Ühendatud Õppeasutuste  allohvitseride kursused aastatel 1922–1927, ülendati leitnandiks 1927. aastal, lõpetas edukalt Kõrgema Sõjakooli kursused ohvitseridele aastatel 1928–1932. Teenis Eesti kaitseväe Kaitsevägede Staabi kehalise kasvatuse juhi abina aastast 1932, ülendati kapteniks aastal 1933. Teenis ka  lühikest aega Eesti sõjaministri adjutandina ja teenis seejärel Varustusvalitsus. 

## Viited


## Välislingid
* Luks, J., Eesti biograafiline andmebaas ISIK